CELEX: 32021D2111
Language: da
Date: 2021-11-25 00:00:00
Title: Rådets afgørelse (EU) 2021/2111 af 25. november 2021 om den holdning, der skal indtages på Den Europæiske Unions vegne i henhold til handels- og samarbejdsaftalen mellem Den Europæiske Union og Det Europæiske Atomenergifællesskab på den ene side og Det Forenede Kongerige Storbritannien og Nordirland på den anden side, for så vidt angår nedsættelse af en arbejdsgruppe om fiskeri og vedtagelse af dens forretningsorden

1.12.2021   
               
               
                  DA
               
               
                  Den Europæiske Unions Tidende
               
               
                  L 429/146
               
            
         RÅDETS AFGØRELSE (EU) 2021/2111
         af 25. november 2021
         om den holdning, der skal indtages på Den Europæiske Unions vegne i henhold til handels- og samarbejdsaftalen mellem Den Europæiske Union og Det Europæiske Atomenergifællesskab på den ene side og Det Forenede Kongerige Storbritannien og Nordirland på den anden side, for så vidt angår nedsættelse af en arbejdsgruppe om fiskeri og vedtagelse af dens forretningsorden
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde, særlig artikel 43 sammenholdt med artikel 218, stk. 9,
         under henvisning til forslag fra Europa-Kommissionen, og
         ud fra følgende betragtninger:
         
                     (1)
                  
                  
                     Den 29. april 2021 vedtog Rådet afgørelse (EU) 2021/689 (1) om indgåelse af handels- og samarbejdsaftalen mellem Den Europæiske Union og Det Europæiske Atomenergifællesskab på den ene side og Det Forenede Kongerige Storbritannien og Nordirland på den anden side (2) (»handels- og samarbejdsaftalen«). Handels- og samarbejdsaftalen trådte i kraft den 1. maj 2021.
                  
               
                     (2)
                  
                  
                     Ved handels- og samarbejdsaftalens artikel 8, stk. 1, litra q), nedsattes Specialudvalget om Fiskeri. Dets beføjelser er fastsat i handels- og samarbejdsaftalens artikel 8, stk. 4. Specialudvalget om Fiskeris opgaver og kompetenceområder er angivet på ikkeudtømmende vis i handels- og samarbejdsaftalens artikel 508.
                  
               
                     (3)
                  
                  
                     Efter handels- og samarbejdsaftalens artikel 8, stk. 4, litra f), er Specialudvalget om Fiskeri beføjet til at nedsætte, overvåge, koordinere og opløse arbejdsgrupper. I henhold til handels- og samarbejdsaftalens artikel 9, stk. 2, bistår enhver nedsat arbejdsgruppe under tilsyn af et udvalg det pågældende udvalg med at udføre dets opgaver, navnlig forberede det pågældende udvalgs arbejde og udføre de opgaver, som det pågældende udvalg pålægger arbejdsgruppen. I henhold til handels- og samarbejdsaftalens artikel 9, stk. 4, fastsætter enhver nedsat arbejdsgruppe sin egen forretningsorden, mødekalender og dagsorden efter fælles overenskomst.
                  
               
                     (4)
                  
                  
                     Den 5. oktober 2021 vedtog Rådet afgørelse (EU) 2021/1765 (3) om den holdning, der skal indtages på Unionens vegne for perioden 2021-2026 i Specialudvalget om Fiskeri. Denne afgørelse omfatter overvågning og koordinering af nævnte udvalgs arbejdsgrupper, men den omfatter ikke nedsættelse og opløsning heraf.
                  
               
                     (5)
                  
                  
                     Det er hensigtsmæssigt, at Specialudvalget om Fiskeri i henhold til handels- og samarbejdsaftalens artikel 8, stk. 4, litra f), nedsætter en arbejdsgruppe om fiskeri, der skal arbejde under dets tilsyn. Arbejdsgruppen om fiskeri bør fastsætte sin forretningsorden og regelmæssigt aflægge rapport om sine aktiviteter til Specialudvalget om Fiskeri.
                  
               
                     (6)
                  
                  
                     Arbejdsgruppen om fiskeri bør fungere som et forum for udveksling af oplysninger, tekniske drøftelser og gensidige konsultationer. Med undtagelse af vedtagelsen af forretningsordenen er det ikke hensigten, at arbejdsgruppen om fiskeri skal vedtage akter eller foranstaltninger, der har retsvirkninger. Da det ikke kan udelukkes, at arbejdsgruppen om fiskeri udarbejder eller undtagelsesvis vedtager retsakter, der har retsvirkninger, når den udfører de opgaver, som Specialudvalget om Fiskeri har overdraget den, er det hensigtsmæssigt at fastlægge den holdning, der skal indtages på Unionens vegne på møderne i arbejdsgruppen om fiskeri i forbindelse med sådanne tilfælde.
                  
               
                     (7)
                  
                  
                     Den holdning, der skal indtages på Unionens vegne i Specialudvalget om Fiskeri, med hensyn til nedsættelsen af en arbejdsgruppe om fiskeri, samt de holdninger, der skal indtages på Unionens vegne i arbejdsgruppen om fiskeri, med hensyn til vedtagelsen af dens forretningsorden og af andre akter, der har retsvirkninger, og præciseringen af nævnte holdninger, bør fastlægges af Rådet i overensstemmelse med de relevante bestemmelser i traktaterne, afgørelse (EU) 2021/689 og nærværende afgørelse.
                  
               
                     (8)
                  
                  
                     Møderne i arbejdsgruppen om fiskeri bør forberedes i tæt samarbejde med og under tæt inddragelse af Rådet og dets forberedende organer.
                  
               
                     (9)
                  
                  
                     Europa-Parlamentet skal straks underrettes fuldt ud, jf. artikel 218, stk. 10, i traktaten om Den Europæiske Unions funktionsmåde —
                  
               VEDTAGET DENNE AFGØRELSE:
         
            Artikel 1
            
               1.   Den holdning, der skal indtages på Unionens vegne i Specialudvalget om Fiskeri, med hensyn til nedsættelsen af en arbejdsgruppe om fiskeri, fremgår af bilag I til denne afgørelse.
            
            
               2.   Den holdning, der skal indtages på Unionens vegne i arbejdsgruppen om fiskeri, med hensyn til vedtagelsen af forretningsordenen for arbejdsgruppen om fiskeri og præciseringen heraf fremgår af bilag II til denne afgørelse.
            
            
               3.   Unionens holdning i arbejdsgruppen om fiskeri, når denne arbejdsgruppe skal udarbejde eller vedtage akter, der har retsvirkninger, skal præciseres yderligere i overensstemmelse med bilag III til denne afgørelse.
            
         
         
            Artikel 2
            Denne afgørelse vurderes efter behov og revideres, hvor det er hensigtsmæssigt, af Rådet på forslag af Kommissionen. Der skal under alle omstændigheder finde en gennemgang sted senest den 31. december 2022.
         
         
            Artikel 3
            Denne afgørelse træder i kraft på dagen for vedtagelsen.
         
         
            Udfærdiget i Bruxelles, den 25. november 2021.
            
               
                  På Rådets vegne
               
               Z. POČIVALŠEK
               
                  Formand
               
            
         
         
            (1)  Rådets afgørelse (EU) 2021/689 af 29. april 2021 om indgåelse på Unionens vegne af handels- og samarbejdsaftalen mellem Den Europæiske Union og Det Europæiske Atomenergifællesskab på den ene side og Det Forenede Kongerige Storbritannien og Nordirland på den anden side og af aftalen mellem Den Europæiske Union og Det Forenede Kongerige Storbritannien og Nordirland om sikkerhedsprocedurer for udveksling og beskyttelse af klassificerede informationer (EUT L 149 af 30.4.2021, s. 2).
         
            (2)  Handels- og samarbejdsaftale mellem Den Europæiske Union og Det Europæiske Atomenergifællesskab på den ene side og Det Forenede Kongerige Storbritannien og Nordirland på den anden side (EUT L 149 af 30.4.2021, s. 10).
         
            (3)  Rådets afgørelse (EU) 2021/1765 af 5. oktober 2021 om den holdning, der skal indtages på Den Europæiske Unions vegne for perioden 2021-2026 i Specialudvalget om Fiskeri, der er nedsat ved handels- og samarbejdsaftalen mellem Den Europæiske Union og Det Europæiske Atomenergifællesskab på den ene side og Det Forenede Kongerige Storbritannien og Nordirland på den anden side (EUT L 355 af 7.10.2021, s. 135).
      
      
         
            BILAG I
            UNIONENS HOLDNING I SPECIALUDVALGET OM FISKERI MED HENSYN TIL NEDSÆTTELSEN AF EN ARBEJDSGRUPPE OM FISKERI
            Unionen bestræber sig på at sikre, at der nedsættes en arbejdsgruppe om fiskeri, der under tilsyn af Specialudvalget om Fiskeri fungerer som forum for udveksling af oplysninger, tekniske drøftelser og gensidige konsultationer. Arbejdsgruppen om fiskeri bistår under tilsyn af Specialudvalget om Fiskeri dette udvalg med at udføre dets opgaver, navnlig forberede Specialudvalget om Fiskeris arbejde og udføre de opgaver, som dette udvalg overdrager denne arbejdsgruppe.
         
      
      
         
            BILAG II
            UNIONENS HOLDNING I ARBEJDSGRUPPEN OM FISKERIMED HENSYN TIL VEDTAGELSEN AF FORRETNINGSORDENEN FOR ARBEJDSGRUPPEN OM FISKERI
            Unionen bestræber sig på at sikre, at arbejdsgruppen om fiskeris forretningsorden er baseret på Partnerskabsrådets og udvalgenes forretningsorden, jf. bilag 1 til handels- og samarbejdsaftalen, og sørger samtidig for tilpasninger heraf, som skal godkendes af Rådet på grundlag af positionspapirer, som forelægges af Kommissionen. Forretningsordenen for arbejdsgruppen om fiskeri kan også give mulighed for forskellige tematiske konfigurationer.
            Inden arbejdsgruppen om fiskeri vedtager sin forretningsorden, forelægger Kommissionen i tilstrækkelig god tid inden mødet i nævnte arbejdsgruppe eller nævnte arbejdsgruppes skriftlige procedure og under alle omstændigheder senest otte arbejdsdage før det pågældende møde eller den pågældende anvendelse af skriftlig procedure et skriftligt dokument for Rådet, hvori enkelthederne i den foreslåede præcisering af Unionens holdning er angivet, med henblik på drøftelse og godkendelse af detaljerne i den holdning, der skal fremføres på Unionens vegne.
         
      
      
         
            BILAG III
            PRÆCISERING AF UNIONENS HOLDNING PÅ MØDERNE I ARBEJDSGRUPPEN OM FISKERI
            Når arbejdsgruppen om fiskeri udarbejder eller vedtager akter, der har retsvirkninger, tages alle de nødvendige skridt, således at den holdning, der skal fremføres på Unionens vegne, tager hensyn til de seneste videnskabelige og andre relevante oplysninger, der er fremsendt til Kommissionen, og er i overensstemmelse med bilag I og II til afgørelse (EU) 2021/1765.
            Med henblik herpå og på grundlag af nævnte oplysninger forelægger Kommissionen i tilstrækkelig god tid inden mødet i arbejdsgruppen om fiskeri eller denne arbejdsgruppes skriftlige procedure, herunder når sidstnævnte udarbejder og vedtager sin forretningsorden, og under alle omstændigheder senest otte arbejdsdage før det pågældende møde eller den pågældende anvendelse af skriftlig procedure et skriftligt dokument for Rådet, hvori enkelthederne i den foreslåede præcisering af Unionens holdning er angivet, med henblik på drøftelse og godkendelse af detaljerne i den holdning, der skal fremføres på Unionens vegne.
            Principperne i dette bilag skal være retningsgivende for Kommissionens arbejde på møderne i arbejdsgruppen om fiskeri.
            Hvis det i løbet af et møde i arbejdsgruppen om fiskeri er umuligt at nå til enighed, således at Unionens holdning tager hensyn til nye elementer, henvises spørgsmålet til Rådet i overensstemmelse med proceduren i dette bilag.